Broj: 711-I-102-P-213-21/23-05-17

Zagreb, 23. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **povodom** **vlastitih saznanja o mogućem sukobu interesa dužnosnika Igora Fazekaša, člana Uprave trgovačkog društva Hrvatske šume d.o.o.,** na 187. sjednici, održanoj dana 23. rujna 2022, donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Igora Fazekaša, člana Uprave trgovačkog društva Hrvatske šume d.o.o., zbog moguće povrede članka 13. stavka 1. ZSSI/11-a, koja proizlazi iz istovremenog obnašanja navedene dužnosti i dužnosti člana Gradskog vijeća Grada Slatine od 9. srpnja 2021. do 25. prosinca 2021.**
2. **Postupak za odlučivanje o sukobu interesa protiv dužnosnika Igora Fazekaša, člana Uprave trgovačkog društva Hrvatske šume d.o.o., zbog moguće povrede članka 12. ZSSI/11-a neće se pokrenuti, jer nije utvrđeno da bi istodobno s primanjem plaće za obnašanje dužnosti člana Uprave trgovačkog društva Hrvatske šume d.o.o. primao naknadu za obnašanje dužnosti člana Gradskog vijeća Grada Slatine.**
3. **Poziva se dužnosnik Igor Fazekaš da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka iz točke I. izreke te na ostale navode iz obrazloženja ove odluke.**

Obrazloženje

U Povjerenstvu je dana 17. rujna 2021. pod brojem 711-U-4724-P-203/21-01-3 zaprimljena anonimna prijava mogućeg sukoba interesa podnesena protiv dužnosnika Igora Fazekaša, člana Uprave trgovačkog društva Hrvatske šume d.o.o.

U prijavi se navodi da prema mišljenju Povjerenstva Broj: 711-I-1238-M-85/21-02-12 od 9. srpnja 2021. obveznik Igor Fazekaš ne može istovremeno uz obnašanje dužnosti člana Uprave trgovačkog društva Hrvatske šume d.o.o., kojem je Republika Hrvatska jedini osnivač, obnašati javnu dužnost člana Gradskog vijeća Grada Slatine te se ističe da je dužnosnik nastavio istovremeno obnašati navedene dvije dužnosti, kao i da postoji mogućnost primanja naknade za obnašanje dužnosti u ovom Gradskom vijeću.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni je Zakon stupio na snagu 25. prosinca 2021.

Slijedom navedenog, Povjerenstvo utvrđuje kako će predmet P-213/21, koji je formiran prije stupanja ZSSI/21-a u odnosu na okolnosti koje su nastale do prestanka važenja ZSSI/11-a biti dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Igor Fazekaš od 20. studenog 2017. obnaša dužnost člana Uprave trgovačkog društva Hrvatske šume d.o.o.

Uvidom u sudski registar Trgovačkog suda u Zagrebu utvrđeno je da je pod matičnim brojem subjekta: 080251008, OIB: 69693144506 upisano trgovačko društvo Hrvatske šume d.o.o. Kao jedini član/osnivač navedenog trgovačkog društva upisana je Republika Hrvatska, a dužnosnik Igor Fazekaš upisan je kao član Uprave.

Člankom 3. stavkom 1. podstavkom 37. ZSSI/11-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga je Igor Fazekaš povodom obnašanja navedene dužnosti člana Uprave trgovačkog društva Hrvatske šume d.o.o., kojem je država jedini osnivač, obvezan postupati sukladno odredbama ZSSI/11-a.

Uvidom u izvješće o imovinskom stanju koje je dužnosnik Igor Fazekaš podnio Povjerenstvu povodom promjene dana 23. ožujka 2021., utvrđeno je da dužnost člana Uprave trgovačkog društva Hrvatske šume d.o.o. obnaša profesionalno uz primanje plaće.

Povjerenstvo je dopisom Broj: 711-I-1305-P-213/21-02-17 od 23. rujna 2021 od Grada Slatine zatražilo očitovanje na okolnostije li dužnosnik Igor Fazekaš, član Uprave trgovačkog društva Hrvatske šume d.o.o., obavlja funkciju člana Gradskog vijeća Grada Slatine, u kojem je razdoblju obavlja, prima li naknadu za istu i koliko iznos primljeni iznos u svakoj godini za obavljanje navedene funkcije.

Grad Slatina očitovao se dopisom, KLASA: 023-05/21-01/14, URBROJ: 2189/02-03-01/01-21-2 od 1. listopada 2021. u kojem se navodi da je na konstituirajućoj sjednici Gradskog vijeća Grada Slatine održanoj 9. srpnja 2021. godine izborom predsjednika Gradskog vijeća konstituirano Gradsko vijeće Grada Slatine, te da se izabranom vijećniku Igoru Fazekašu, na temelju zamolbe - odricanja od prava na naknadu, ne isplaćuje naknada za obnašanje navedene dužnosti.

Očitovanju prileže Izvod iz zapisnika s konstituirajuće sjednice Gradskog vijeća Grada Slatine održane 17. lipnja 2021. na kojoj je bio nazočan dužnosnik Igor Fazekaš, na kojoj nije izabran predsjednik Gradskog vijeća, Izvod iz zapisnika s konstituirajuće sjednice Gradskog vijeća Grada Slatine održane 9. srpnja 2021., na kojoj je bio nazočan navedeni dužnosnik te je izabran predsjednik Gradskog vijeća, čime je isto predstavničko tijelo konstituiranjem započelo s radom, zamolba Igora Fazekaša od 13. rujna 2021. upućena elektroničkim putem Gradu Slatini kojom se traži da mu se ne isplaćuje naknada za obnašanje dužnosti člana Gradskog vijeća Grada Slatine, te rješenje Grada Slatine od 16. rujna 2021. kojim se određuje da mu se neće isplaćivati naknada za rad u Gradskom vijeću Grada Slatine i ostalim radnim tijelima Gradskog vijeća.

Dodatno se Grad Slatina na ove okolnosti očitovao dopisom, KLASA: 024-05/22-01/14, URBROJ: 2189-2-03-01/01-22-4 od 31. svibnja 2022. u kojem se navodi da Igor Fazekaš obnaša dužnost člana Gradskog vijeća Grada Slatine od njegova konstituiranja 9. srpnja 2021. te da za obnašanje iste dužnosti nije primao novčanu naknadu.

Prilog navedenom očitovanju je, pored dokumentacije prethodno dostavljene dopisom od 1. listopada 2021., Potvrda o isplaćenom primitku, dohotku, uplaćenom doprinosu, porezu na dohodak i prirezu u 2022. iz koje proizlazi da Igor Fazekaš u ovoj godini od Grada Slatine nije ostvarivao bilo kakve primitke.

Povjerenstvo utvrđuje da je na 141. sjednici, održanoj 11. rujna 2021. donijelo odluku Broj: 711-I-1601-P-77/21-08-11 kojom se pod točkom I. izreke utvrđuje da je istovremenim obnašanjem dužnosti predsjednika Uprave trgovačkog društva Hrvatske šume d.o.o. i dužnosti predsjednika Županijske skupštine Virovitičko-podravske županije, kao druge javne dužnosti, u razdoblju od 16. veljače 2021. do 15. travnja 2021., dužnosnik Igor Fazekaš, član Uprave trgovačkog društva Hrvatske šume d.o.o, počinio povredu članka 13. stavka 1. ZSSI/11-a, dok se pod točkom II. izreke utvrđuje da je istovremenim primanjem plaće za obnašanje dužnosti predsjednika Uprave trgovačkog društva Hrvatske šume d.o.o. i primanjem naknade za obnašanje javne dužnosti predsjednika Županijske skupštine Virovitičko-podravske županije, u razdoblju od 16. veljače 2021. do 15. travnja 2021. u ukupnom neto iznosu 7.322,00 kn, dužnosnik Igor Fazekaš, član Uprave trgovačkog društva Hrvatske šume d.o.o, počinio povredu članka 12. ZSSI/11-a, za koje mu je povrede pod točkom III. izreke izrečena sankcija obustave isplate dijela neto mjesečne plaće u ukupnom iznosu od 2.000,00 kn.

Također, Povjerenstvo je povodom njegova zahtjeva na 134. sjednici, održanoj 9. srpnja 2021. dalo mišljenje Broj: 711-I-1238-M-85/21-02-12 da dužnosnik Igor Fazekaš na temelju članka 13. stavka 1. ZSSI/11-a, ne može istovremeno uz obnašanje dužnosti člana Uprave trgovačkog društva Hrvatske šume d.o.o., koje je u isključivom vlasništvu Republike Hrvatske, obavljati javnu dužnost člana Gradskog vijeća Grada Slatine.

Člankom 13. stavkom 1. ZSSI/11-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Člankom 12. ZSSI/11-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI/11-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Istovjetno je propisano odredbom članka 16., članka 17., te članka 5. stavka 1. točka 2. ZSSI/21-a.

Vezano za odredbe članka 13. ZSSI/11-a, Povjerenstvo obrazlaže da je člankom 3. stavcima 1. i 2. ZSSI/11-a propisano tko su dužnosnici u smislu toga Zakona.

Međutim, Povjerenstvo ukazuje da pojam dužnosnika u smislu ZSSI/11-a i pojam javne dužnosti nisu istoznačnice, već je krug javnih dužnosti mnogo širi od kruga dužnosnika definiranog ZSSI/11-om. Druga javna dužnost iz članaka 13. ZSSI/11-a podrazumijeva svaku javnu dužnost, bez obzira jesu li obnašatelji te javne dužnosti ujedno i dužnosnici u smislu članka 3. stavaka 1., 2. i 3. ZSSI-a. Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI/11 ne određuje kao dužnosnike. Povjerenstvo stoga tumači da obnašanje dužnosti člana Gradskog vijeća Grada Slatine nedvojbeno predstavlja obnašanje druge javne dužnosti u smislu odredbe članka 13. stavka 1. ZSSI-a.

Povjerenstvo nadalje obrazlaže da Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, te odredbama Zakona o šumama („Narodne novine“ broj 68/18., 115/18., 98/19., 32/20., 145/20.) kojim je propisano da je javni šumoposjednik pravna osoba od posebnog interesa za Republiku Hrvatsku koja gospodari šumama i šumskim zemljištima u vlasništvu Republike Hrvatske, dok je naziv javnog šumoposjednika „Hrvatske šume društvo s ograničenom odgovornošću“, nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz obnašanja navedene dužnosti obnašati i drugu javnu dužnost, konkretno dužnost predstavničkog tijela jedinice područne (regionalne) samouprave.

S obzirom na navedeno, ne postoji odredba Zakona koji se odnosi na članove uprava trgovačkih društava u većinskom državnom vlasništvu, pa tako ni na članove Uprave trgovačkog društva Hrvatske šume d.o.o., a iz koje bi proizlazilo pravo članova uprave navedenih trgovačkih društava na istovremeno obnašanje druge javne dužnosti.

Slijedom navedenog, u konkretnom slučaju nije ispunjena iznimka propisana člankom 13. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“ te stoga istovremeno obnašanje dužnosti člana Uprave trgovačkog društva Hrvatske šume d.o.o. i člana Gradskog vijeća Grada Slatine upućuje da je došlo do moguće povrede članka 13. stavka 1. ZSSI/11-a u razdoblju od 9. srpnja 2021. do 25. prosinca 2021., kao pod točkom I. izreke.

Također, niti jednim od prethodno navedenih zakona, kao ni odredbama Zakona o lokalnoj i područnoj (regionalnoj) samoupravi („Narodne novine“, broj 33/01, 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) kojim je propisano načelno pravo na naknadu članova predstavničkih tijela jedinica lokalne i područne (regionalne) samouprave, a vezano za odredbu članka 12. ZSSI/11-a, nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz primanje plaće za navedenu dužnost primati naknadu za obnašanje druge javne dužnosti, konkretno za obnašanje javne dužnosti člana gradskog vijeća..

Međutim, s obzirom da iz zaprimljenog očitovanja proizlazi da dužnosnik Igor Fazekaš uz primanje plaće za obnašanje dužnosti član Uprave trgovačkog društva Hrvatske šume d.o.o. nije istovremeno primao naknadu za obnašanje dužnosti člana Gradskog vijeća Grada Slatine, u ovome dijelu nisu utvrđene okolnosti koje bi upućivale na moguću povredu članka 12. ZSSI-a te se postupak protiv dužnosnika neće pokrenuti.

Sukladno članku 39. stavka 3. ZSSI/11-a poziva se dužnosnik Igor Fazekaš da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Dužnosnik Igor Fazekaš, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana